SKRIFTLIG FORESPØRGSEL E-1046/01

af Camilo Nogueira Román (Verts/ALE) til Kommissionen

(3. april 2001)

Om: Integrering af Galicien i de transeuropæiske transportnet for højhastighedstog

Den spanske regering har i forståelse med Galiciens regionalstyre, hvor det samme parti er ved magten, fremlagt en plan for højhastighedsjernbanernes linjeføring gennem Galicien i perioden 2001-2007. Ifølge de kendte programmer og i henhold til de overordnede retningslinjer og de valgte tekniske løsninger rummer planen ikke de karakteristika, som kræves for de transeuropæiske net for højhastighedstog. Ikke alene indeholder den spanske regerings plan ikke nogen garanti for gennemførelse i tidsrummet 2000-2007, men der skal heller ikke ifølge planen ske en elektrificering af jernbanenettet i Galicien. Det er ikke hensigten, at strækningen på den atlantiske hovedlinje Ferro-Vigo eller Vigo-Porto, som forbinder Galicien med hovedlinjen Porto-Lissabon, skal have dobbeltspor, ligesom planen ikke indeholder noget om dobbeltspor på strækningerne Santiago-Ourense, Ourense-Póvoa de Sanabria og Monforte-Ponferrada. Strækningen er snarere udformet som en forbindelse mellem Galicien og Madrid på Den Iberiske Halvøs midte end med en forbindelse mellem Galicien og halvøens nordlige del, med Portugal og med Europas centrum, sådan som det galiciske samfund og den galiciske økonomi har behov for, og som det er projekteret i de transeuropæiske transportnet for jernbane. Desuden er der ikke i statens budget for valgperioden 2000-2004 afsat bevillinger til denne plan.

Har Kommissionen kendskab til disse planer, som er udtryk for forskelsbehandling? Vil Kommissionen kræve, at den spanske regering anvender EF-midlerne i overensstemmelse med målsætningen om en territorial ligevægt og social samhørighed i Europa ved at arbejde for, at Galicien reelt integreres i det transeuropæiske transportnet for højhastighedstog i perioden 2000-2007?

Svar afgivet på Kommissionens vegne af Loyola de Palacio

(6. juni 2001)

I henhold til de oplysninger, som Kommissionen råder over, er det Galiciens interne jernbanenet, der sigtes til i samarbejdsaftalen mellem det spanske anlægsministerium og Galiciens regionalstyre om forbedring af jernbanenettet.

Kommissionen skal minde om, at det er Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1), som på fællesskabsplan udgør referencerammen for udviklingen af det transeuropæiske transportnet. Det transeuropæiske jernbanenet omfatter således et højhastighedsnet, der skal bestå af nyopførte jernbanestrækninger såvel som af eksisterende strækninger, der skal udbygges, samt en konventionelt net, der hovedsagelig udgøres af eksisterende jernbanestrækninger. Strækningen Santiago-Ourense indgår i det konventionelle jernbanenet, mens strækningen Monforte-Ponferrada er en af de strækninger, der skal udbygges til højhastighedstog. Det præciseres dog ikke i ovennævnte beslutning, hvor mange strækninger der skal være, og der pålægges heller ingen forpligtelse til at elektrificere det konventionelle jernbanenet. På højhastighedsnettet er det Rådets direktiv 96/48/EF af 23. juli 1996 om interoperabilitet i det transeuropæiske jernbanesystem for højhastighedstog(2), der finder anvendelse.

Ovennævnte beslutning indeholder desuden en oversigt over specifikke projekter. Europa-Parlamentet og Rådet vedtog imidlertid den 24. april 2001 en berigtigelse til beslutningen, herunder til projektlisten. Med berigtigelsen erstattes projekt nr. 8 af projektet om en multimodal forbindelse mellem Portugal og Spanien, der bl.a. består af korridoren fra La Coruna til Lissabon, som omfatter de konventionelle banestrækninger Vigo-Porto og Ferrol-Vigo. Berigtigelsen skal derfor ses som en ny politisk indsats på fællesskabsplan til fordel for udviklingen af den jernbanestrækning, der forbinder Galicien med hovedlinjen Porto-Lissabon, som det ærede medlem nævner.

Med hensyn til målsætningen om territorial ligevægt og økonomisk og social samhørighed er Kommissionen af den opfattelse, at Galiciens forbindelser til andre regioner vil undergå en betydelig forbedring i kraft af alle de tiltag i ovennævnte fællesskabsbeslutning, som vedrører det galiciske område, når man desuden tager det transeuropæiske vejnet mellem Galicien og øvrige regioner i betragtning. Det skal understreges, at der vedrørende anvendelse af EF-midler træffes beslutning om tilskud fra EU efter reglerne for hvert enkelt finansieringsinstrument.

(1) EFT L 228 af 9.9.1996.

(2) EFT L 235 af 17.9.1996.